

# Татарстанда Мәдәният елына нәтиҗә ясалды

*30.12.2014*


Бүген ТР Министрлар Кабинетында Татарстанда узган Мәдәният елы нәтиҗәләренә багышланган матбугат конференциясе булды. Анда ТР мәдәният министры Айрат Сибагатуллин һәм берничә мәдәният учреждениесе җитәкчеләре катнашты.


Мәдәният елында узган иң мөһим вакыйгалар дип, Айрат Сибагатуллин “Болгар” музей-тыюлыгының “ЮНЕСКО” исемлегенә кертелүен, Казанның Төрки дөнья башкаласы итеп игълан ителүен, В. И. Качалов исемендәге Казан академия рус Зур драма театры бинасының төзекләндерүдән соң ачылуын атады. “Быел Казанда бик күп “Әдәби ишегаллары” үткәрелде. Киләсе ел исә Татарстанда Әдәбият елы буларак игълан ителде, шуңа да “Әдәби ишегаллары”н республиканың башка шәһәрләрендә һәм авылларда да үткәрү теләге бар”, - диде ТР Мәдәният министры киләсе елга планнарны барлап.


Авылларда яңа 47 клуб салынган, иҗади коллективлар клубларда 400 ләп мәдәни чаралар уздырган, музейлар Татарстан буенча 30 лап күчмә күргәзмә оештырган...


Матбугат конференциясендә Г. Камал исемендәге Татар дәүләт академия театры директоры Илфир Якупов һәм театрның баш режиссеры Фәрит Бикчәнтәев тә катнашты. “Безнең театр быел бик күп гастрольләрдә булды, яңа спектакльләр сәхнәләштерде, театраль чаралар уздырды. “Җәйнең бер көнендә” спектаклен аеруча да әйтеп үтәсе килә. Аның белән без 4 фестивальдә катнаштык, шул исәптән “Алтын битлек” фестивалендә дә. Татарстанның башка торак пунктларында 23 спектакль уйнадык, 6сын - авыл клубларында. Камал театры шәһәр тамашачысы белән генә чикләнеп калмый, авылларда да бик теләп чыгыш ясый”, - диде Ф. Бикчәнтәев.


ТР Милли музее директоры Гөлчәчәк Нәҗипова, музей өлкәсендә ирешкән уңышларның иң мөһиме буларак Бөек Ватан сугышына багышланган виртуаль музейның булдырылуын атады. 2015 елның май аенда әлеге музей тулысынча эшли башлаячак һәм һәрдаим тулыланып торачак. Әлеге виртуаль музей сайты тест режимында эшли.


Матбугат конференциясендә М. Җәлил исемендәге Татар дәүләт опера һәм балет академия театры директоры Рәүфәл Мөхәммәтҗанов, “Живой город” фонды директоры Инна Яркова, ТР Язучылар берлеге рәисе Рафис Корбан, В. И. Качалов исемендәге Казан Рус зур драма

академия театрының сәнгать җитәкчесе һәм директоры Александр Славутский, ТР Дәүләт симфоник оркестры җитәкчесе Александр Сладковский да катнашты.


*“Татар-информ” МА*
Татарстанда Мәдәният елына нәтиҗә ясалды